

**Republika e Kosovës**

**Republika Kosova *–* Republic of Kosovo**

***Qeveria – Vlada – Government***

**Ministria e Drejtësisë *–* Ministarstvo Pravde *–* Ministry of Justice**

**DRAFT- KODI PENAL**

Të nderuar/a;

Pas një punë intensive disamujore, Ministria e Drejtësisë prezanton për konsultime Projekt - Kodin Penal të Republikës së Kosovës.

Krijimi i një sistemi të drejtësisë, të paanshëm, transparent, llogaridhënës dhe para se gjithash të përgjegjshëm mbetet prioritet i lartë i Ministrisë së Drejtësisë.

Në këtë aspekt, identifikimi i veprimeve prioritare në raport me hartimin, plotësimin dhe ndryshimin e politikave, rrjedhimisht akteve ligjore dhe nënligjore brenda mandatit kushtetues dhe ligjor të Ministrisë së Drejtësisë, është në harmoni të plotë edhe me nevojën për adresimin e gjetjeve të Raportit të Progresit të vitit 2016 të Komisionit Evropian, obligimet institucionale për zbatimin e Planit Kombëtar për zbatimin e MSA-së, si dhe në pajtim me objektivat strategjike të Qeverisë së Republikës së Kosovës dhe Ministrisë së Drejtësisë.

Plotësimet dhe ndryshimet e nevojshme dhe të domosdoshme të legjislacionit të fushës, kanë një qëllim dhe të vetëm: të avancojnë dhe forcojnë sundimin e ligjit, forcimin dhe konsolidimin e mëtejmë të institucioneve gjyqësore të pavarura dhe efikase në luftimin e dukurive negative si korrupsioni dhe krimi i organizuar, parandalimin dhe luftimin e terrorizmit dhe ekstremizmit, si dhe sigurimin e qasjes së drejtë dhe efektive në sistemin e drejtësisë për të gjithë qytetarët pa dallim.

Projekt–Kodi Penal i Republikës së Kosovës, bazohet në parimet kushtetuese të shtetit të së drejtës, të barazisë përpara ligjit, të drejtësisë në caktimin e fajësisë dhe të dënimit, si dhe të humanizmit, si dhe është hartuar në përputhje me standardet evropiane dhe shënon një hap përpara në reformimin e drejtësisë në Republikën e Kosovës.

Përveç amandamenteve të shumta teknike, të cilat do ta bëjnë punën e gjyqtarëve dhe prokurorëve të Kosovës më efektive, nga propozimet për ta ndryshuar Kodin Penal, vihen në pah tri (3) tema të gjëra:

***E para****, masat kundër krimit të organizuar dhe korrupsionit.*

***E dyta****, masat për mbrojtjen dhe promovimin e të drejtave të njeriut.*

***E treta****, masat kundër terrorizmit dhe parandalimit të tij.*

Sa i përket veprave që hyjnë në kuadër të **krimit të organizuar dhe korrupsionit**, janë rishikuar dhe hartuar nëntëmbëdhjetë (19) nene për të mundësuar ndjekjen e aktivitetit të identifikuar kriminal kur ndodh në kontekst të krimit të organizuar. Këto nene mbulojnë një sërë aktivitetesh, nga kontrabandimi e shkretërimi i pyjeve e deri te mashtrimi dhe prodhimi i produkteve të dëmshme.

 Gjithashtu, ndryshimet rrisin afatet e parashkrimit për këto vepra dhe parashohin dispozita për ndërprerjen e afatit për shkaqe të caktuara. Kjo u jep gjykatave më shumë kohë për të përfunduar rastet që kanë të bëjnë me krim të organizuar dhe korrupsion.

Po ashtu, janë hartuar dhe propozuar amandamentet e reja që i ndalojnë personit zyrtar ushtrimin e funksionit në administratën publike apo në shërbimin publik deri në 10 vjet nga aktgjykimi dënues. Kjo dispozitë parasheh që kur zyrtari publik të dënohet për vepër penale të korrupsionit, atij t’i ndalohet ushtrimi i funksioneve në shërbim publik deri në dhjetë vjet.

Dënimet për vepra penale që ndërlidhen me **korrupsion** janë bërë kumulative në vend të alternative dhe aty ku ka qenë e përshtatshme, dënimet janë rritur. Asnjë person i dënuar për vepra penale të korrupsionit nuk do të merr dënim të butë. Këto ndryshime kanë qenë të nevojshme për të demonstruar përkushtimin tonë kundër korrupsionit publik dhe dënimeve të cilat u shqiptohen personave.

**Sa i përket Konfiskimit të pasurive** dhe dobisë pasurore të fituar nga zyrtarët e korruptuar dhe personat e përfshirë në krim të organizuar janë propozuar ndryshime konkrete.

**Sa i përket të drejtave të njeriut,** ndryshimet e plotësimet e reja parashohin nene për krimet e urrejtjes dhe dënime specifike të ngritura për disa vepra penale që janë të motivuara nga urrejtja ndaj grupeve të caktuara.

Gjithashtu, janë hartuar nene të reja që trajtojnë mbrojtjen e grave dhe dhunën brenda marrëdhënies familjare, si dhe kundër ngacmimit seksual.

Po ashtu janë rritur edhe dënimit për kryerësit e veprave penale të përfshirë në veprën penale të trafikimit me njerëz për shfrytëzim seksual dhe rritja e dënimit për veprat penale kundër fëmijëve dhe viktimave të cenueshme.

**Lidhur me parandalimin dhe luftimin e terrorizmit**, janë hartuar dhe ndryshuar mbi 20 nene që kanë të bëjnë me terrorizmin dhe janë në pajtim me direktivat e fundit dhe praktikat e mira ndërkombëtare, që ndërlidhen me fushën e financimit të terrorizmit në atë mënyrë që të spastrojnë rrugën për ndjekje penale të atyre që janë të përfshirë në këtë aktivitet.

Ministria e Drejtësisë i mirëpret komentet apo propozimet eventuale në lidhje me Projekt–Kodi Penal i Republikës së Kosovës dhe atë deri me datë 05.03.2018, në e-mail adresën: floriana.rugova@rks-gov.net si dhe Valmira.uka@rks-gov.net,